ברידג'ט פיליפסון

ברידג'ט מייב פיליפסון (באנגלית: Bridget Maeve Phillipson; נולדה ב-19 בדצמבר 1983) היא פוליטיקאית בריטית המכהנת כשרה לענייני נשים ושוויון במשרד החינוך הבריטי מאז יולי 2024, וחברת פרלמנט מטעם מפלגת הלייבור המייצגת את מחוז האוטון וסנדרלנד דרום מאז 2010.

 ביוגרפיה 
פיליפסון נולדה ב-1983 בגייטסהד. אמה היא קלייר פיליפסון, שהקימה את עמותת Wearside Women in Need המספקת מקלט לנשים שנפגעו מאלימות במשפחה. בילדותה חיה המשפחה בוושינגטון בדירה בדיור ציבורי שהחימום בחלק ממנה לא פעל. היא למדה לנגן בכינור, והשתתפה בשיעורי דרמה, שבעקבותיהם הייתה ניצבת בתוכנית הטלוויזיה לילדים "בייקר גרוב". פיליפסון למדה בבית ספר קתולי, והשלימה תואר בהיסטוריה מודרנית ובצרפתית בהצטיינות יתרה באוניברסיטת אוקספורד ב-2005. בגיל 15 הצטרפה למפלגת הלייבור, ובתקופת לימודיה נבחרה ליו"ר משותף של תא המפלגה באוניברסיטת אוקספורד. לאחר סיום לימודיה עבדה במשך שנתיים בשלטון המקומי, ובשנים 2007–2010 שימשה כמנהלת ב-Wearside Women in.

 קריירה פרלמנטרית 
פיליפסון נבחרה ב-2009 כמועמדת הלייבור במחוז האוטון וסנדרלנד דרום, ונכנסה לראשונה לפרלמנט לאחר שזכתה במושב המחוז בבחירות הכלליות של 2010. היא מונתה לעוזרת שר ההגנה בממשלת הצללים, ג'ים מרפי. בין אוקטובר 2013 לספטמבר 2015, היא שימשה כמצליפת האופוזיציה בבית הנבחרים. פיליפסון שמרה על מושבה בפרלמנט בבחירות הכלליות ב-2015, בבחירות הבזק ב-2017 ושוב ב-2019. במשאל העם על החברות באיחוד האירופי תמכה פיליפסון בהישארות באיחוד, וב-2018 הייתה אחת מחברות הפרלמנט הראשונות של הלייבור שקראה למשאל עם על הסכם היציאה מהאיחוד. ב-2020 תמכה פיליפלסון במועמדותו של קיר סטארמר בפריימריז על ראשות מפלגת הלייבור, ולאחר ניצחונו בהתמודדות מונתה לראשונה לתפקיד בממשלת הצללים, תחת השרות אנליס דודס ורייצ'ל ריבס.

ב-29 בנובמבר 2021 הועברה לתפקיד שרה במשרד החינוך בממשלת הצללים, והייתה אחראית לניסוח מדיניות החינוך של הלייבור באנגליה. במסגרת תפקידה יזמה פיליפסון תוכניות למועדוני ארוחת בוקר ממומנים לכלל תלמידי בתי הספר היסודיים באנגליה, קראה לרפורמה ב-Ofsted, גוף הפיקוח על בתי הספר באנגליה, ותמכה בהטלת מע"מ על בתי ספר פרטיים שישמש למימון העסקתם של מורים נוספים בבתי הספר הציבוריים.

 כשרה במשרד החינוך 
בעקבות ניצחון הלייבור בבחירות הכלליות ב-2024 מונתה פיליפסון לשרה במשרד החינוך, האחראית לענייני נשים ושוויון, תחת השרה אנליס דודס. במסגרת תפקידה, בעקבות פסיקת בית המשפט העליון בבריטניה באפריל 2025 בנוגע לנשים טרנסג'נדריות, אמרה פיליפסון כי נשים טרנסיות לא צריכות להשתמש בשירותי נשים. לאחר שהשר במשרד האוצר, ג'יימס מורי, החליט שלא לעכב את הטלת המע"מ על אגרות בתי הספר הפרטיים באוקטובר 2024, פיליפסון ספגה ביקורת מצד חברי פרלמנט שמרנים כשפרסמה ברשת X כי "בתי הספר הציבוריים זקוקים למורים יותר מכפי שבתי הספר הפרטיים זקוקים ניירות מכתבים יוקרתיים, והילדים שלנו זקוקים ליותר תמיכה בבריאות הנפש מאשר בתי ספר הפרטיים זקוקים לברכות שחייה חדשות.".

 חיים אישיים 
פיליפסון הכירה את בעלה בניוקאסל על הטיין לאחר לימודיה באוקספורד, והשניים הורים לשני בנים. היא נוצרית-קתולית התומכת בזכות להפלה, אך מתנגדת להמתת חסד.

ב-10 ביולי 2024 הושבעה פיליפסון למועצה המלכותית, חברות המזכה אותה בתואר "הגבירה הנכבדת" לכל חייה.

 קישורים חיצוניים 




 הערות שוליים 

קטגוריה:חברי המועצה המלכותית
קטגוריה:שרי החינוך של בריטניה
קטגוריה:חברי הפרלמנט של הממלכה המאוחדת (מאז 2024)
קטגוריה:חברי הפרלמנט של הממלכה המאוחדת (2019–2024)
קטגוריה:חברי הפרלמנט של הממלכה המאוחדת (2017–2019)
קטגוריה:חברי הפרלמנט של הממלכה המאוחדת (2015–2017)
קטגוריה:חברי הפרלמנט של הממלכה המאוחדת (2010–2015)
קטגוריה:בוגרות אוניברסיטת אוקספורד
קטגוריה:בריטיות שנולדו ב-1983